A Bizottság 2603/1999/EK rendelete
(1999. december 9.)
az 1257/1999/EK tanácsi rendelet által előírt vidékfejlesztési támogatásra történő átállásra vonatkozó szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint egyes rendeletek módosításáról, illetve hatályon kívül helyezéséről szóló, 1999. május 17-i 1257/1999/EK tanácsi rendeletre [1] és különösen annak 53. cikke (1) bekezdésére,
mivel:
(1) Az 1257/1999/EK rendeletet a közösségi támogatások tekintetében 2000. január 1-jétől kell alkalmazni. Az említett rendelettel hatályon kívül helyezett rendeleteket és rendelkezéseket továbbra is alkalmazni kell a Bizottság által az érintett rendeletek alapján 2000. január 1-je előtt jóváhagyott intézkedésekre.
(2) Átmeneti szabályokkal kell elősegíteni a jelenlegi támogatási rendszerekről az új vidékfejlesztési támogatási rendszerre történő átállást annak érdekében, hogy a vidékfejlesztési támogatás végrehajtásában az átmeneti időszak során elkerülhetők legyenek az esetleges nehézségek és a késedelem.
(3) Az 1257/1999/EK rendelet szerinti vidékfejlesztési támogatás egy 2000. január 1-jével kezdődő programozási időszakot ölel fel. Az összes jövőbeni intézkedésnek az új programozásba történő teljes körű beépítése érdekében a Bizottság a továbbiakban nem hagyhat jóvá a jelenlegi támogatási rendszerek szerinti olyan intézkedéseket, illetve azok olyan módosításait, amelyek 1999. december 31-e után veszítik hatályukat, kivéve, ha az azonnali jóváhagyás elengedhetetlenül szükséges.
(4) Az agrár-környezetvédelmi támogatás folytonosságának biztosítása érdekében a tagállamokat fel kell hatalmazni arra, hogy a meglévő agrár-környezetvédelmi kötelezettségvállalásokat a szükséges időtartamra meghosszabbítsák, ily módon lehetővé téve az új rendszerre történő átállást, és hogy új agrár-környezetvédelmi szerződéseket kössenek abban az esetben, ha biztosítható, hogy az ilyen kötelezettségvállalások teljes mértékben illeszkedjenek az új támogatási keretbe. Az agrár-környezetvédelmi támogatásra vonatkozó új szabályok hatékonyságának biztosítása érdekében az agrár-környezetvédelmi kötelezettségvállalásokra vonatkozó konkrét átmeneti intézkedéseket 1999. július 30-tól kell alkalmazni, az azt követő naptól, hogy az irányítóbizottságban kihirdették azokat a tagállamok számára. A tagállamokat arra is fel kell hatalmazni, hogy a legutóbb a 2772/95/EK bizottsági rendelettel [2] módosított 2078/92/EGK tanácsi rendelet [3] alapján 1999. július 30-a előtt benyújtott kérelmek alapján 2001. január 1-je előtt új agrár-környezetvédelmi kötelezettségeket vállalhassanak.
(5) A vidékfejlesztési rendszerekbe tartozó, 2000. január 1-je előtti kötelezettségvállalásokból következő kifizetéseket, amelyeket a jövőben az EMOGA Garanciarészlegének kell finanszíroznia, 2001. december 31-ig továbbra is az EMOGA Orientációs Részlegének kell a jelenlegi támogatási feltételek szerint és a rendelkezésre álló alapok erejéig finanszíroznia. Azonban 2001. december 31-ig az ilyen kötelezettségvállalásokból keletkező többéves kiadásokat, valamint a legkésőbb az 1999. évre vonatkozó kompenzációs támogatásokat bizonyos feltételek mellett az EMOGA Garanciarészlege is finanszírozhatja, ha nem állnak rendelkezésre pénzforrások, vagy a rendelkezésre álló pénzforrások nem elegendőek. A 2001. december 31-e utáni többéves kiadásokat azonban mindenképpen az EMOGA Garanciarészlegének kell finanszíroznia.
(6) Egyedi szabályokat kell alkotni az új vidékfejlesztési programtervezési dokumentumok alapján keletkező kiadások támogathatóságának kezdő időpontjára vonatkozóan.
(7) A kompenzációs támogatások odaítélésénél az állatlétszám alapján teljesített kifizetésekről a hektáronkénti kifizetésre történő átállásból fakadó sajátos nehézségek megoldása érdekében a tagállamokat egy egyéves átmeneti időszakra fel kell hatalmazni arra, hogy a kifizetéseket továbbra is az állatlétszám alapján folyósítsák.
(8) Meg kell határozni az 1257/1999/EK rendelet IV. címében megállapított állami támogatási szabályoknak az EK-Szerződés 93. cikkének alkalmazására vonatkozó részletes szabályok megállapításáról szóló, 1999. március 22-i 659/1999/EK tanácsi rendelet [4] szerinti új támogatásra való alkalmazhatóságának időpontjait.
(9) Az e rendeletben előírt intézkedések összhangban vannak az Agrárstrukturális és Vidékfejlesztési Bizottság véleményével,
ELFOGADTA EZT A RENDELETET:
I. FEJEZET
Hatály
1. cikk
Ez a rendelet egyedi intézkedéseket állapít meg a jelenlegi rendszerből az 1257/1999/EK rendelettel létrehozott rendszerbe való átmenet megkönnyítésére.
II. FEJEZET
Jelenlegi intézkedések
2. cikk
A Bizottság az 1257/1999/EK rendelet 55. cikke (1) bekezdésével hatályon kívül helyezett rendeletek keretében nem hagy jóvá olyan intézkedést, illetve intézkedésnek olyan módosítását, amely 1999. december 31-e után veszti hatályát, kivéve ha az azonnali jóváhagyás elengedhetetlenül szükséges.
3. cikk
(1) A tagállamok legfeljebb egy évre, de 2000. december 31-ét semmiképpen meg nem haladó időtartamra, meghosszabbíthatják a 2078/92/EGK rendelet alapján vállalt és a vidékfejlesztési programozási dokumentum Bizottság általi jóváhagyása előtt lejáró agrár-környezetvédelmi kötelezettségvállalásokat.
A meghosszabbítást az 1257/1999/EK rendelet keretén belüli kötelezettségvállalások lejártának kiszámításakor nem lehet figyelembe venni.
(2) A tagállamok a 2078/92/EGK rendelet alapján új agrár-környezetvédelmi kötelezettségeket csak 2000. január 1-je előtt és azzal a feltétellel vállalhatnak, ha:
a) 1999. július 30-e előtt kérelem benyújtására került sor, és az agrár-környezetvédelmi támogatás folytonossága olyan kötelezettségvállalást igényel, amely nem szenvedhet indokolatlan késedelmet; vagy
b) ezen kötelezettségvállalásokat, ha szükséges, és amint lehetséges, kiigazítják a Bizottság által jóváhagyott vidékfejlesztési programtervezési dokumentum alapján. Ha ilyen kiigazítást hajtanak végre, a kiigazítás előtti időszakot nem kell figyelembe venni az 1257/1999/EK rendelet keretén belüli kötelezettségvállalások lejártának kiszámításakor.
(3) Az (1), illetve a (2) bekezdést alkalmazó tagállamok e rendelkezéseket vidékfejlesztési terveikbe beépítik. A tagállamok pontosan meghatározzák, hogy hol alkalmazták az (1), illetve a (2) bekezdést, továbbá beépítik a (2) bekezdés b) pontja szerinti kiigazításokat.
4. cikk
(1) Az 1696/71/EGK [5], a 404/93/EGK [6] és a 2200/96/EK [7] tanácsi rendelet alapján, valamint a 4256/88/EGK [8], az 1610/89/EGK [9], a 867/90/EGK [10], a 950/97/EK [11], a 951/97/EK [12] és a 952/97/EK [13] tanácsi rendelet alapján nyújtott támogatás esetében e cikk (2) és (3) bekezdésének rendelkezéseit kell alkalmazni.
(2) A tagállamok által 2000. január 1-je előtt vállalt kötelezettségekből következő kifizetéseket - beleértve a legkésőbb az 1999. évre vonatkozó kompenzációs támogatásokat -, amelyekre a kifizetés iránti kérelmet a Bizottság 2002. január 1-je előtt megkapja, továbbra is az EMOGA Orientációs Részlegének kell, az (1) bekezdésben említett rendeletekben megállapított feltételeknek megfelelően és a rendelkezésre álló alapok erejéig, finanszíroznia.
Ha az (1) albekezdésben említett intézkedésekre nem állnak rendelkezésre pénzforrások, vagy a rendelkezésre álló pénzforrások nem elegendőek, a 2000-2006 közötti időszakra vonatkozó vidékfejlesztési programozásba a következőket lehet beépíteni és az EMOGA Garanciarészlege révén finanszírozni, amennyiben az érintett tagállam megállapítja a programozásba beépítendő kiadásokat világosan meghatározó kritériumokat:
a) a legkésőbb az 1999. évre vonatkozó kompenzációs támogatásokhoz kapcsolódó kifizetések, illetve
b) az 1. célkitűzés alá a 2000. január 1-jétől hatályos meghatározás szerint nem tartozó térségekben felmerülő többéves kiadásokhoz kapcsolódó kifizetések.
(3) A (2) bekezdés első albekezdésében említett intézkedésekhez kapcsolódó olyan többéves kiadások közösségi támogatását, amelyek kifizetése iránt a kérelmet a Bizottság 2001. december 31-e után kapta meg, a 1. célkitűzés alá a 2000. január 1-jétől hatályos meghatározás szerint nem tartozó térségekben az EMOGA Garanciarészlege finanszírozza.
(4) A tagállamok vidékfejlesztési terveikben megjelölik, hogy hol alkalmazták az (1), illetve a (2) bekezdést.
5. cikk
(1) A tagállamok a jelenlegi intézkedésekkel kapcsolatban, az ilyen intézkedésekre alkalmazandó szabályoknak megfelelően továbbra is beszámolnak a Bizottságnak.
(2) A tagállamok 2000. március 31-ig beszámolót nyújtanak be a Bizottságnak a 4. cikk hatálya alá tartozó intézkedésekről. Ezt a beszámolót az I. és a II. mellékletben szereplő táblázatoknak megfelelően kell elkészíteni.
III. FEJEZET
Új intézkedések
6. cikk
Egy adott kiadás csak akkor támogatható az EMOGA Garanciarészlegéből, ha azt a vidékfejlesztési támogatási intézkedés egyéni kedvezményezettjének ténylegesen kifizették 1999. december 31-ét követően, valamint azt az időpontot követően, hogy a vidékfejlesztési tervet vagy az ilyen tervnek az érintett rendelkezés szempontjából lényeges módosítását a Bizottságnak benyújtották, illetve azt a Bizottsággal közölték. E két időpont közül a későbbi időpont adja a kiadás támogathatóságának kezdő időpontját.
Az előzetes értékeléssel kapcsolatos kiadás azonban az 1750/1999/EK bizottsági rendelet [14] 40. cikke szerint támogatható, amennyiben 1999. július 31-ét követően fizették ki.
7. cikk
A tagállamok vidékfejlesztési terveikben rendelkezhetnek úgy, hogy a 2000. évre vonatkozóan esedékessé váló kifizetések esetében a kompenzációs támogatásokat továbbra is az állatállomány száma alapján ítélik oda. Ebben az esetben az 1257/1999/EK rendelet mellékletében említett maximális kompenzációs támogatást élőállatállomány-egyedenként kell alkalmazni.
IV. FEJEZET
Állami támogatás
8. cikk
Az 1257/1999/EK rendelet IV. címének rendelkezéseit a 659/1999/EK rendelet 1. cikkének c) pontja szerinti új támogatásokra 2000. január 1-jétől kell alkalmazni.
V. FEJEZET
Záró rendelkezések
9. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
A 3. cikket 1999. július 30-ától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. december 9-én.